|  |  |  |  |  |
| --- | --- | --- | --- | --- |
| **מספר המפגש** | **מראה מקום במקרא** | **מי נפגש עם מי?****טבלת מפגשים מלאה:** | **מהי ההתרחשות במפגש?****האם יש דיבור או מעשים?** | **מאפייני המפגש****(חד פעמי או מתמשך, מקרי או מכוון, כן או מסתיר ועוד)** |
| 1 | פרק ט פסוק כו- פרק י פסוק ט | **שאול נפגש עם שמואל** | **טקס המלכת שאול** טקס ההמלכה הראשון הוא מפגש פרטי בין המלך לנביא. הטקס מלווה הן במעשים (משיחה בשמן, נשיקה) הן בדיבורים (שמואל מתאר לשאול את כל מה שיקרה לו בדרכו עד המפגש הבא ביניהם).  | המפגש מכוון, אך רק צד אחד (שמואל) ידע עליו וציפה לו. מבחינת שאול, הוא הגיע למפגש (לכאורה) במקרה. המפגש ביניהם הוא ראשוני, אבל יש בו פתח לקשר תהליכי בהמשך. זהו מפגש פרטי, שמואל הקפיד שאפילו הנער לא יהיה עמם בעת המפגש. בסיום המפגש כתוב ששאול השתנה: "וַיַּהֲפָךְ לוֹ אֱלֹהִים לֵב אַחֵר" (פרק י פסוק ט). |
| 2 | פרק י פסוק ב | **שאול פוגש שני אנשים בקבר רחל** | **דרישת שלום של דאגה** שמואל מנבא לשאול שיפגוש שני אנשים בקבורת רחל (שאול בא משבט בנימין, רחל היא אֵם השושלת שלו). המפגש ילווה במילים: אנשים אלו יספרו לשאול שנמצאו האתונות, ושאביו דואג לו.  | המפגש מתואר בדברי הנבואה של שמואל, ולאחר מכן הפסוקים כותבים שהנבואה התרחשה, אך לא מתארים בפירוט את המפגש. נשמע מפגש נקודתי שמטרתו להעביר מסר של דאגה של המשפחה. המסר עובר לשאול הן בתוכן המילים במפגש הן בציון המיקום שלו.  |
| 3 | פרק י פסוקים ג-ד | **שאול פוגש שלושה אנשים ובידיהם לחם, יין ובשר** | **קבלת מנחה** שמואל מנבא לשאול שיפגוש שלושה אנשים "עֹלִים אֶל הָאֱלֹהִים... אֶחָד נֹשֵׂא שְׁלֹשָׁה גְדָיִים, וְאֶחָד נֹשֵׂא שְׁלֹשֶׁת כִּכְּרוֹת לֶחֶם, וְאֶחָד נֹשֵׂא נֵבֶל יָיִן" (פרק י פסוק ג). המפגש כמעט לא ילווה במילים – האנשים רק ישאלו לשלום שאול. לצד זאת, הם יביאו לו את הלחם כמנחה, ושמואל מורה לו לקבלה.  | המפגש מתואר בדברי הנבואה של שמואל ולאחר מכן הפסוקים כותבים שהנבואה התרחשה, אך המפגש עצמו אינו מתואר בפירוט. זהו מפגש חד-פעמי שבו שאול מקבל מתנה. הלחם הניתן במתנה יכול לסמל שמחסורו יתמלא ויכול גם לרמוז להפיכת שאול לשליח ציבור, מנהיג, המקבל מתנות ושכר מן העם.  |
| 4 | פרק י פסוקים ה-ו,י-יג  | **שאול פוגש קבוצת נביאים** | **רגעי נבואה** שאול פוגש קבוצת נביאים וגם עליו צולחת רוח אלוהים והוא מתנבא עמהם. המפגש בין שאול לנביאים אינו מלווה בשיח ביניהם, אלא בהצטרפות לנבואה – חוויה משותפת.  | שמואל בדבריו הכין את שאול למפגש זה, הדגיש שמפגש זה הוא נקודת השינוי של שאול, ושאלוהים יהפך לו לב אחר.שלא כבשני המפגשים הקודמים, הפעם הפסוקים מתארים את המפגש בפירוט.המפגש נתון לעיני צופים מהעם התמהים ושואלים: "הֲגַם שָׁאוּל בַּנְּבִיאִים?" (פסוק יא). נראה ששאול אינו שם ליבו לצופים, ואף לא לנביאים, אלא שקוע בתוך הנבואה. |
| 5 | פרק י פסוקים יד-טז | **שאול פוגש את דודו** | **שיחה והסתרה** שאול מסיים להתנבא ופוגש את דודו. במפגש ביניהם השיחה אינה גלויה וכנה: הדוד שואל אותו: "לאן הלכתם?", שאול מתחמק ועונה שיצאו לחפש את האתונות וכך הגיעו לנביא. הדוד מדייק ושואל: "מה הנביא אמר?" ושאול עונה רק על האתונות. הפסוקים מדגישים: "וְאֶת דְּבַר הַמְּלוּכָה לֹא הִגִּיד לוֹ" (פסוק טז).  | שאול חוזר ממסע. יעד המסע השתנה במהלכו, שאול עצמו השתנה. הוא חוזר לדוד שמכיר אותו, ומסתיר ממנו את שעבר עליו.  |